S-131/2013

Mál þetta, sem dómtekið var 15. apríl sl., var höfðað með ákæru lögreglustjórans á höfuðborgarsvæðinu, dagsettri 19. febrúar sl., á hendur R-x-x G-x-x, kt. 000000-0000, Hamraborg 7, Kópavogi, fyrir eftirtalin þjófnaðarbrot framin árið 2012:

I.

1. Með því að hafa aðfaranótt miðvikudagsins 8. febrúar, í félagi við tvo ónafngreinda menn, brotist inn í verslunina Laura Ashley við Faxafen 14 í Reykjavík, með því að brjóta rúðu í hurð, og stolið skartgripum, töskum, snyrtivörum og barnafötum, samtals að verðmæti 736.736 krónur.

2. Með því að hafa aðfaranótt miðvikudagsins 21. mars, brotist inn í hárgreiðslustofuna Delila og Samson við Grænatún í Kópavogi, með því að brjóta rúðu í hurð, og stolið 23.000 krónum í reiðufé úr sjóðsvél hárgreiðslustofunnar.

3. Með því að hafa aðfaranótt fimmtudagsins 29. mars, í félagi við A, brotist inn í hárgreiðslustofuna Solid við Laugaveg 176 í Reykjavík, með því að spenna upp glugga á húsnæðinu, og stolið 25.000 krónum í reiðufé úr sjóðsvél hárgreiðslustofunnar.

4. Með því að hafa þriðjudaginn 18. desember, á bifreiðastæði við verslun Krónunnar við Skógarlind 2 í Kópavogi, farið inn í bifreiðina OK-700 og stolið tveimur spjaldtölvum af gerðinni Apple 3, samtals að verðmæti 180.000 krónur.

Eru brot ákærða skv. liðum 1-4 talin varða við 244. gr. almennra hegningarlaga nr. 19/1940.

II.

Fyrir eftirtalin eignaspjöll framin árið 2012:

1. Með því að hafa aðfaranótt miðvikudagsins 21. mars, brotið rúðu við aðaldyr á veitingastaðnum Hróa Hetti við Smiðjuveg 2 í Kópavogi, með því að sparka með hægri fæti í rúðuna, og þannig valdið skemmdum á húsnæðinu.

2. Með því að hafa aðfaranótt fimmtudagsins 29. mars, brotið tvær rúður í hurð á veitingastaðnum Krúsku við Suðurlandsbraut 12 í Reykjavík, með því að kasta grjóti í rúðurnar, og þannig valdið skemmdum á húsnæðinu.

3. Með því að hafa aðfaranótt fimmtudagsins 29. mars, brotið rúðu í versluninni Hjá Dúdda ehf. við Engjaveg 17 í Reykjavík, með því að kasta grjóti í rúðuna, og þannig valdið skemmdum á húsnæðinu.

Eru brot ákærða skv. liðum 1-3 talin varða við 1. mgr. 257. gr. almennra hegningarlaga nr. 19/1940.

Er þess krafist að ákærði verði dæmdur til refsingar og greiðslu alls sakarkostnaðar.

Í málinu gerir G-kvk-nf A. K-kvk-nf hdl., þá kröfu, f.h. Vátryggingafélags Íslands, að ákærða verði gert að greiða félaginu skaðabætur að fjárhæð 716.877 kr. auk vaxta samkvæmt 8. gr. laga um vexti og verðtryggingu nr. 38/2001, frá 7. febrúar 2012 til 30. desember 2012, en dráttarvaxta samkvæmt 9. gr. sömu laga til greiðsludags.

Við meðferð málsins fyrir dómi breytti sækjandi ákæru á þann veg að í stað fjárhæðarinnar 23.000 krónur í 2. lið I. kafla ákæru komi 4.000 krónur og í stað fjárhæðarinnar 25.000 krónur í 3. lið I. kafla ákæru komi 5.000 krónur.

Verjandi ákærða krefst þess að honum verði dæmd vægasta refsing er lög leyfa. Þá krefst verjandi hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök. Ekki er hægt að líta svo á að ákærði hafi átt það veigalítinn þátt í afbroti því sem honum er gefið að sök í 1. lið I. kafla ákærunnar að hann verði ekki talinn aðalmaður í brotinu. Er um verkskipta aðild, hans og þeirra tveggja ónafngreindu manna sem brutust inn í verslunina, að ræða. Brot ákærða eru því rétt heimfærð til refsiákvæða í ákæru.

Ákærði er fæddur í maí 1982. Hann hefur tvívegis gengist undir greiðslu sektar, annars vegar fyrir brot gegn lögum um ávana- og fíkniefni og hins vegar fyrir umferðarlagabrot. Þann 7. júní 2012 var ákærði dæmdur til fimm mánaða fangelsis skilorðsbundið til tveggja ára vegna brota gegn 244. gr., 244. gr., sbr. 20. gr., og 254. gr. almennra hegningarlaga nr. 19/1940, auk 2. gr., sbr. 5. og 6. gr. laga nr. 65/1974 um ávana- og fíkniefni.

Þau brot sem ákærði er nú sakfelldur fyrir eru framin fyrir uppsögu framangreinds dóms, að frátöldu broti samkvæmt 4. lið I. kafla ákæru. Ber því að gera ákærða hegningarauka, sbr. 78. gr. almennra hegningarlaga nr. 19/1940, en jafnframt ber að líta til 77. gr. nefndra laga. Með vísun til 60. gr. almennra hegningarlaga nr. 19/1940 er rétt að dæma upp framangreindan skilorðsdóm og gera ákærða refsingu í einu lagi. Við ákvörðun refsingar verður meðal annars litið til hreinskilnislegrar játningar ákærða. Þykir refsing hans hæfilega ákveðin fangelsi í tólf mánuði. Þar sem nánast öll þau brot sem ákærði er nú sakfelldur fyrir eru framin fyrir uppsögu framangreinds dóms þykir fært að skilorðsbinda refsingu ákærða og skal refsingin falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, ásamt síðari breytingum.

Fyrir dóminn hafa verið lögð gögn sem sanna að verslunin Laura Ashley var tryggð hjá bótakrefjanda, Vátryggingafélagi Íslands hf. Jafnframt hafa verið lögð fram gögn um að bótakrefjandi hafi greitt umkrafða fjárhæð vegna þjófnaðarins. Ákærði er skaðabótaskyldur vegna tjónsins og verður því dæmdur til að greiða bætur með vöxtum eins og nánar greinir í dómsorði, ásamt málskostnaði. Ákærða var fyrst birt bótakrafan við þingfestingu og miðast upphafstími dráttarvaxta við þann dag er liðnir voru 30 dagar frá þeim degi.

Ákærði greiði málsvarnarþóknun skipaðs verjanda síns, I-kvk-ef L-kvk-ef B-kvk-ef héraðsdómslögmanns, 125.500 krónur að meðtöldum virðisaukaskatti.

Af hálfu ákæruvaldsins flutti málið S-kk-nf F-kk-nf S-kk-nf aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð:

Ákærði, R-x-x G-x-x, sæti fangelsi í tólf mánuði, en fresta skal fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði Vátryggingafélagi Íslands 716.877 krónur með vöxtum samkvæmt 8. gr. laga um vexti og verðtryggingu nr. 38/2001, frá 8. febrúar 2012 til 15. apríl 2013, en þá með dráttarvöxtum samkvæmt 9. gr. sömu laga til greiðsludags og 100.000 krónur í málskostnað.

Ákærði greiði málsvarnarlaun skipaðs verjanda síns, I-kvk-ef L-kvk-ef B-kvk-ef héraðsdómslögmanns, 125.500 krónur.

B-kvk-nf B-kvk-nf